Σε μια, πάνω απ’ όλα ανθρώπινη, αλλά και συμβολική κίνηση προχώρησε σήμερα η Ελληνική Ένωση Επιχειρηματιών (ΕΕΝΕ), αναλαμβάνοντας την πλήρη υποστήριξη της κ. Ρηνιώς Κατσοτούρχη, της μοναδικής μονίμου κατοίκου της ακριτικής νήσου Κίναρος. Αφορμή για την απόφαση της ΕΕΝΕ, αποτέλεσε η διακοπή της καταβολής ειδικού επιδόματος που έπαιρνε η κ. Κατσοτούρχη, είδηση που έγινε γνωστή μέσω της σημερινής εκπομπής του ΑΝΤ1 «Καλημέρα Ελλάδα».

Η Κίναρος σύμφωνα με ανακοίνωση της ΕΕΝΕ αποτελεί ένα από τα δεκαοκτώ νησιά που η Τουρκία θέτει υπό αμφισβήτηση και «Η ανάγκη υπεράσπισης των εθνικών μας συμφερόντων, είναι υπόθεση όλων. Απαιτείται εθνική συνείδηση, εγρήγορση και αποφασιστική συμβολή και γενναιοδωρία, από όπου υπηρετεί ο καθένας». Στην κατεύθυνση αυτή η Ένωση αναλαμβάνει από σήμερα την πολυεπίπεδη υποστήριξη της μόνιμης κατοίκου του νησιού από την κάλυψη του επιδόματος που κόπηκε, έως και τη συνολική «υιοθεσία» της ακριτικής νήσου.

Σύμφωνα με όσα αναφέρει η ανακοίνωση, τα μέλη της ΕΕΝΕ, «προθυμοποιήθηκαν να παράσχουν όλα τα αναγκαία μέσα για την υποστήριξη της κυρίας Ρηνιώς Κατσοτούρχη, μιας πραγματικής ηρωίδας που φυλάει «Θερμοπύλες». Συγκεκριμένα, αναλαμβάνουν να συμβάλλουν στην κάλυψη των αναγκών σε θέματα υγείας και ιατροφαρμακευτικής περίθαλψης, τροφίμων και ειδών άμεσης ανάγκης, την όποια αναγκαία νομική, λογιστική ή φοροτεχνική υποστήριξη, καθώς και όλες τις τεχνικές ανάγκες που σχετίζονται με τη συντήρηση του ακινήτου και όλων των υποδομών του νησιού.

Είναι σημαντικό να αναδειχθεί και να υποστηριχθεί το κρίσιμο έργο που επιτελούν οι σύγχρονοι Έλληνες ακρίτες, οι άνθρωποι εκείνοι που υπερασπίζονται εμπράκτως την εθνική μας εδαφική ακεραιότητα, επιτελούν έργο και θωρακίζουν τα εξωτερικά μας σύνορα».

Ο Πρόεδρος της ΕΕΝΕ κ. Αποστολόπουλος έκανε παρέμβαση στη σημερινή εκπομπή «Καλημέρα Ελλάδα» και απαντώντας στις ευχαριστίες της κας Κατσοτούρχη δήλωσε: «εμείς της οφείλουμε ένα ευχαριστώ και κάθε βοήθεια που μπορούμε για όσα κάνει για την πατρίδα».

Όπως αναφέρει η Ελληνική Ένωση Επιχειρηματιών, η συγκεκριμένη κίνηση, είναι η αρχή μιας ευρύτερης στρατηγικής απόφασης της ΕΕΝΕ και των μελών της, να υιοθετήσει μια σειρά από ακριτικές νήσους, που πολύ συχνά τις θυμόμαστε μόνο σε ώρες ανάγκης. Ξεκινώντας λοιπόν αρχικά με την Κίναρο, η ΕΕΝΕ θα προχωρήσει στην «υιοθεσία», σειράς «ξεχασμένων» ακριτικών νήσων στις άκρες τις επικράτειας, όπου οι κάτοικοι δίνουν αγώνα, έναν αγώνα που μας αφορά όλους.